[pic] | KOMISIJA EVROPSKIH SKUPNOSTI |

Bruselj, 7.7.2009

COM(2009) 354 konč.

2009/0094 (CNS)

Predlog

UREDBA SVETA

o odstopanju od Uredbe (ES) št. 1234/2007 (Uredba o „enotni SUT“) kar zadeva intervencijski obdobji 2009 in 2010 za maslo in posneto mleko v prahu

OBRAZLOŽITVENI MEMORANDUM

V zadnjih dvanajstih mesecih se je stanje na trgu mleka in mlečnih izdelkov zelo poslabšalo. Po porastu cen v letu 2007 hkrati z visokimi cenami hrane v EU in na svetovnem trgu so cene v drugi polovici leta 2008 in leta 2009 znatno padle, kar je vplivalo na prihodek proizvajalcev mleka in mlečnih izdelkov. Cene za mleko, oddano v mlekarne, so zelo padle.

Vzrok za padec cen na svetovnem trgu leži prvenstveno v povečani svetovni proizvodnji ter zlasti v padcu svetovnega povpraševanja zaradi finančne in gospodarske krize. Ta padec cen na svetovnem trgu je imel neposredni učinek na tržne cene v EU; cene so za liter mleka padle od 30–40 centov na približno 21 centov, kar je varnostna raven v EU. Na tej ravni cen se lahko pokrijejo variabilni stroški proizvodnje, ne pa fiksni stroški za mnoge manj uspešne proizvajalce mleka in mlečnih izdelkov in zagotovo ne celotni stroški, kot so zemlja, delo in kapital. Čeprav so bile mlečne kvote zaradi naraščajočih cen hrane v letu 2008 povečane za 2 %, se je mlečna proizvodnja v EU zmanjšala za 0,6 % v kvotnem letu 2008/2009, kar je privedlo do skupne mlečne proizvodnje, ki je bila 4,2 % pod celotno ravnijo kvot.

Komisija je januarja 2009 začela s pomočjo za zasebno skladiščenje masla, znova uvedla izvozna nadomestila za mlečne izdelke in nadaljevala z intervencijskim odkupom masla nad zgornjo mejo 30 000 ton in posnetega mleka v prahu nad zgornjo mejo 109 000 ton v skladu s sistemom javnega razpisa po cenah, ki so zelo blizu določenim intervencijskim odkupnim cenam.

Izvozna nadomestila so bila določena preudarno in previdno, da bi se izognili nelojalnemu nižanju cen na svetovnem trgu.

Količine, ki so bile intervencijsko odkupljene (do 25. junija 2009: maslo 81 000 ton; posneto mleko v prahu 203 000 ton), kažejo, da še naprej obstaja resno neravnotežje na trgu, ki je do neke mere sezonske narave z vrhunci proizvodnje v prvi polovici vsakega leta. Zaključek intervencije 31. avgusta 2009, kot je določeno v Uredbi o „enotni SUT“, bo verjetno povzročil padec cen pod raven intervencije in tako ustvaril resne motnje na trgu s posledicami za že tako nizke odkupne cene kmetijskih proizvodov.

Zaradi izjemnega stanja je treba s postopkom javnega razpisa javno intervencijo za maslo in posneto mleko v prahu podaljšati za tekoče intervencijsko obdobje do 28. februarja 2010. Glede na negotovost, kar zadeva čas pričakovanega okrevanja trga z mlečnimi izdelki, je treba Komisijo pooblastiti, da s postopkom javnega razpisa podaljša intervencijsko obdobje za obdobje 2010/2011, če bo stanje na trgu to zahtevalo.

Ti ukrepi bodo znak zaupanja v prihodnost trga z mlečnimi izdelki. V srednje- in dolgoročnem obdobju se pričakuje, da se bo povpraševanje dvignilo in da se bodo cene normalizirale, ko se bo gospodarsko in finančno stanje popravilo in se bo ravnanje kupcev normaliziralo.

2009/0094 (CNS)

Predlog

UREDBA SVETA

o odstopanju od Uredbe (ES) št. 1234/2007 (Uredba o „enotni SUT“) kar zadeva intervencijski obdobji 2009 in 2010 za maslo in posneto mleko v prahu

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju naslednjega:

(1) Svetovne tržne cene za mlečne izdelke so občutno padle zaradi povečane svetovne ponudbe in padca povpraševanja zaradi finančne in gospodarske krize. Tržne cene v Skupnosti za mlečne izdelke so občutno padle. Kot posledica kombinacije tržnih ukrepov, sprejetih na začetku tega leta, so se cene v okviru Skupnosti ustalile na ravni podpornih cen. Da bi se izognili nadaljnjemu nižanju cen in motnjam na trgu Skupnosti, je bistveno, da se ti ukrepi za podporo trgu, zlasti javna intervencija, uporabljajo dokler bo potrebno.

(2) Člen 11(e) Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode[3] določa, da je za maslo in posneto mleko v prahu javna intervencija na voljo od 1. marca do 31. avgusta.

(3) Zaradi predvidenega stanja na trgu je treba določiti javno intervencijo za maslo in posneto mleko v prahu po 31. avgustu 2009, po potrebi do 28. februarja 2010.

(4) Če bi tržne cene občutno padle ter tako povzročile motnje ali nevarnost motenj trga, je treba Komisijo pooblastiti, da podaljša intervencijsko obdobje za maslo in posneto mleko v prahu po 31. avgustu 2010, po potrebi do 28. februarja 2011.

SPREJEL NASLEDNJO UREDBO:

Člen 1

Z odstopanjem od člena 11(e) Uredbe (ES) št. 1234/2007 bo obdobje 2009, v katerem bo intervencija za maslo in posneto mleko v prahu na voljo, preteklo 28. februarja 2010.

Člen 2

Z odstopanjem od člena 11(e) Uredbe (ES) št. 1234/2007 lahko Komisija odloči v skladu s postopkom iz člena 195(2) navedene uredbe, da nadaljuje javno intervencijo z javnim razpisom po 31. avgustu 2010, po potrebi do 28. februarja 2011, če bi cene v sektorju za mleko in mlečne izdelke na trgu Skupnosti občutno padle ter tako povzročile motnje ali nevarnost motenj trga.

Člen 3

Komisija v skladu s postopkom iz člena 195(2) Uredbe (ES) št. 1234/2007 uvede potrebne ukrepe za izvajanje te uredbe.

Člen 4

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

FINANČNI IZKAZ | Fichefin/09/MS/dz Ares 143713 rev1 6.142.2009.1 |

DATUM: 11. 6. 2009 |

1. | PRORAČUNSKA POSTAVKA: 05 02 12 02 05 02 12 04 | ODOBRENA PRORAČUNSKA SREDSTVA: p.m. 16 980 747 EUR |

2. | NASLOV: Uredba Sveta o odstopanju od Uredbe št. 1234/2007 kar zadeva intervencijsko obdobje za maslo in posneto mleko. |

3. | PRAVNA PODLAGA: Člen 37 Pogodbe ES |

4. | CILJI: Določiti nadaljevanje javne intervencije za maslo in posneto mleko v prahu zaradi predvidenega stanja na trgu in padca tržnih cen po 31. avgustu 2009, po potrebi do 28. februarja 2010. |

5. | FINANČNE POSLEDICE | 12-MESEČNO OBDOBJE (milijon EUR) | TEKOČE PRORAČUNSKO LETO 2009 (milijon EUR) | NASLEDNJE PRORAČUNSKO LETO 2010 (milijon EUR) |

5.0 | ODHODKI - V BREME PRORAČUNA ES (NADOMESTILA/INTERVENCIJE) - DRŽAVNI ORGANI - DRUGO | - | 9,2 |

5.1 | PRIHODKI - LASTNA SREDSTVA ES (DAJATVE/CARINE) - DRŽAVNI | - | - |

2011 | 2012 | 2013 | 2014 |

5.0.1 | PREDVIDENI ODHODKI | 13,5 | 4,2 | - | - |

5.1.1 | PREDVIDENI PRIHODKI | - | - | - | - |

5.2 | METODA IZRAČUNA: Strošek za podaljšanje obdobja, v katerem se intervencija odkupa lahko nadaljuje, temelji na naslednji predpostavki: Na podlagi vzorca porabe spomladi 2009 in pričakovanem vzorcu proizvodnje od septembra 2009 do januarja 2010 je bilo ocenjeno, da bo v intervencijo v tem podaljšanem obdobju odkupljenih 50 000 ton posnetega mleka v prahu in 31 000 ton masla. Poleg tega se predvideva, da bo ta dodatna količina skladiščena dve leti in nato prodana na trgu po intervencijski ceni. Za tehnične stroške so bili uporabljeni zneski iz proračuna za leto 2009. Na podlagi teh predvidevanj in ocen bo ocenjeni odhodek za maslo znašal 12,5 milijona EUR v proračunskih letih 2010 do 2012. Za posneto mleko v prahu bo celotni odhodek 14,4 milijona EUR v istih letih. |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE SEDANJEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI SEDANJEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

PRIPOMBE: |

[1] UL C […], […], str. […].

[2] UL C […], […], str. […].

[3] UL L 299, 16.11.2007, str. 1.